Thursday, 27 February 2014 23:45
Die immer-gewilde gids van dinge om in ons kontrei te doen bied vanjaar ‘n aantal nuwe idees, van plaas-uitstappies tot kunskuiers, van trouplekke, plekke waar kinderpartytjies gehou word tot oorslaapplekke, kampplekke, piekniekplekke en oorde. Ons wys jou waar jy museums kan besoek, nuwe vaardighede kan aanleer, op wildkyk ekspedisies kan gaan, wandelroetes kan aanpak en watter feeste jy nou al na kan uitsien.
Van ‘n melkplaas en ‘n bokplaas tot ‘n druiweplaas. Van ‘n ontspanningsoord met visvangdamme tot kunskos op ‘n pragplasie met wandelroetes – ons wys jou waar jy lekker kan uiteet, oorslaap, piekniek hou of vars plaasprodukte kan aanskaf.
Du Plooy Melkplaas
Draai links by die vriendelike pienk koei langs die teerpad na Rayton, vir ‘n plaaservaring soos min. By Du Plooy Melkery op Kaalfontein kan jy ‘n magdom lekker vars plaasprodukte aankoop: Plaasgemaakte kaas van uiteenlopende aard, regte plaasbotter, winskoop melk en varsgelêde eiers, verpakte vleis, jogurt en gevriesde jogurt, roomys en ‘soft serve’, vars groente, tuisgebak en wat nog, kan jy by die plaaswinkel kry. Kaartgeriewe is beskikbaar. Jy kan uitspan op die werf en onder ‘n koelteboom jou roomys geniet. Die kinders kan kyk hoe word die bont koeie gemelk en die perde, werfhoenders en ponies ontmoet en julle kan oornag in ‘n billike selfsorg-gastehuis. Bel Hannelie by 083-399-6407.
Dié druiweplaas spog met ‘n pragtige dam en uitsig op die Bronberg. Van laat in Maart kan jy hier gaan visvang; die beleid is vang-en-los en geen bêre-nette word toegelaat nie. Daar is ‘n swembad, tennisbane en ‘n muurbalbaan. Besoekers moet hulle eie visgerei, hout, kampstoele en koeldrank saamneem. Die perseel is gesluit vir die publiek as daar ‘n funksie aan die gang is. Toegang is per afspraak. Die druiweplaas se mense is op soek na iemand om ‘n teetuin op die plaas te help bedryf. Skakel 082-324-5596. Die Druiweplaas se piekniekplek is op plot 123, Zwavelpoort, tussen Atterburyweg- en Lynnwoodweg-verlenging. 25° 49’58.93” S. 28° 22’10.70” O.
Die hart van familie-ontspanning is net “om die draai”. Ongeveer 25 minute vanaf Pretoria-Oos, Benoni en Kempton Park, in die Welbekend area, is Omidraai ontspanningsoord. Op hierdie plaas van 60 ha kry jy veilige piekniek-gebiede, ‘n “splash pool” en glybaan vir kinders, met braaigeriewe. Ponieritte is beskikbaar sowel as diere-interaksie met donkies, ganse, emu’s en ander plaasdiere. Vir die hengelaars van swartbaars (bass) is daar vyf selfvullende, afsonderlike gronddamme. Geniet die wandel- en bergfietsroetes. Daar is skoon ablusie-geriewe. Omidraai is ook geskik vir verjaardagpartytjies en ander funksies. Skakel 083-581-8100 of 083-704-4106 of besoek www.omidraai.co.za.. S25 57 38.7 E28 31 38.1
Albizia se kunskos het ‘n permanente tuiste op ‘n pragplasie in De Tweedespruit buite Cullinan gekry. Gaste kan nou op Sondae en vakansiedae smul aan die kreatiewe geregte van Lientjie Wessels in die natuurskoon van dié bewaria. Die eetplek het ‘n pragtige uitsig oor ‘n dam en die De Tweedespruitvallei. Groepe en bespreekte funksies word ook op ander dae gehuisves. Wandelpaaie en staproetes is vir die natuurliefhebber aangelê. Vir bespreking en aanwysings, bel hulle by 082-531-6141.
Op soek na kunsgalerye waar jy ‘n wyle kan vertoef en ‘n versnapering of twee met geesgenote kan deel? Ons vertel jou waar jy inspirasie kan kry, ‘n koppie koffie saam met bekende kunstenaars kan drink en praatjies kan bywoon.
Studio 14 Galery & teetuin
Rayton Coffee Café
Koffie, kuns, antieke ware en versamelaarsitems is wat jy by Cullinan Junction kan verwag. Kat en Terry Behrens bedryf ‘n reeks winkeltjies en ‘n kunsgalery in die ou stasiestore. Sommer met die sitslag al voel jy jou omring deur ‘n kunstigheid en met die vreedsaamheid van ‘n vergane ouwêreldse lewenswyse. By Kat se Heart of Coffees kan jy oor naweke heerlike soetgoed en koffie geniet en sy bedien elke eerste en laaste naweek van die maand ligte etes. Vandaar al teen die blikmuur af is oudhede en aardighede uitgestal tot om die hoek waar Kat se wederhelfte, Terry, Simple Edge – antiques & collectibles, bedryf. Ou plate van vergange, gespeel op ‘n ou platespeler dien as agtergrondmusiek vir die snuffelaar en winskoopjagter en besoeker aan die kunsgalery. The Heart of Coffee, The Simple Tradesman, Simple Edge en Junction Gallery is by Cullinan Junction, Hotelstraat, oorkant die spoor van die ou treinstasie en oorkant die pad van die polisiestasie. Vanaf Maart is hulle op Donderdae en Vrydae ook oop. Bel Kat by 084-579-1803 of vir Terry by 083-654-4969.
Lapakraal-kuiers met ‘n legendariese Bosbrekkie, ‘n plattelandse kuierkroeg met verfbalbaan, tromsirkels, smulkos langs ‘n spel-vertrek waar jy iets op die slotmasjiene kan wen . . . ons wys jou waar om te kuier.
Kyk ‘n bietjie of jy iets op die slotmasjiene kan wen. By Villagers in Cullinan is ‘n aantal beperkte uitbetaling-masjiene wat in dié kuierplek se afsonderlike gelukspel-vertrek gespeel kan word. Jy kan in die formele eetkamer plaasneem, buite onder die Gazebo sit of kuier by die lekker lang kuierkroeg en strategies geplaaste houttafels buite die kroeg se buitedeur. Villagers se spyskaart is omvattend en hulle is oop vir middag- en aandete en ontbyt oor naweke. Die keuse van kroegetes, burgers, geroosterde broodjies en ontbyte is wyd en daar is vele verrassings onder die voorgeregte, slaaie en hoofmaaltye. Geniet hulle daaglikse aanbiedinge op biefstuk en kerries en probeer die pizzas. Villagers is in Oaklaan 112, Cullinan. Skakel 012-734-2286.
Klitsgras Drumming is ‘n familie-vriendelike plek wat ‘n unieke ondervinding bied met al die geriewe wat ‘n normale klub het. Daar is ‘n ten volle toegeruste kroeg, eetgoed, koffiewinkel en houtvuur pizza-oond. Toegang is R45 per persoon op normale aande en R50 vir spesiale geleenthede soos: ‘n musiekgroep elke tweede Vrydagaand; “Chillin Sunday” met vier akoestiese groepe een keer per maand; en ‘n solo-kunstenaar en ou fliek een Woensdagaand per maand. Vir R40 kan jy ‘n trom huur, in die amfiteater rondom ‘n gesellige vuurtjie sit en meedoen aan die vermaak wat vuurdansers en didgeridoo-spelers insluit. ‘n Perseel wat baie gewild is vir alternatiewe troues, verjaarsdae en jaareindfunksies, is te huur. Hulle doen eksterne opvoerings en bied werkswinkels in vuurdanse, didgeridoo en Djembé Afrika tromme en interaktiewe tromsessies vir skoolleerlinge. Klitsgras is uit met Garstfonteinweg-verlenging in Tierpoort. Besoek www.klitsgras.co.za. of bel Andries by 083-311-0025.
Die Hoek is ‘n lekker plattelandse kuierplek met ‘n rasegte plaasatmosfeer. Dit is die bymekaarkomplek van vriende wat gereeld gemoedelik oor ‘n drankie in die ruim kroeg kuier en ‘n plek waar vreemdelinge gou deel van die vriendekring word. In die mooi tuin of op die stoep, kan ‘n mens uitspan en ontspan. ‘n Goeie versameling papegaaie, ‘n paar vriendelike werfhonde, skrophenne met kuikens, skape met lammers en ‘n aantal mak wilde voëls deel die plaasplek op die hoek wat die ou Bronkiepad met die pad na Rayton vorm, met sy gaste. Hier kan jy ook alles te wete kom oor landelike eiendomme in die omgewing, jou uitleef op ‘n verfbalbaan en plante by die kwekery aanskaf. Die Hoek is oop van 10 vm tot laat. Bel Theunette (Pop) by 082-691-1703.
Harries Pannekoek se wye keuse van gevulde pannekoeke lok menige stadsbewoner na Cullinan. In die dorpie se geskiedkundige Oaklaan kan jy op die stoep of gemaklik binne sit en alles gade slaan. Warm, sout pannekoeke met heerlike vulsels of soet pannekoeke, tradisioneel, en met so ‘n lekker porsie roomys gaan goed af. Smaaklike plaasontbyte wat niks met pannekoek te doen het nie, is beskikbaar. Die bediening is vriendelik en gaaf en die geregte so smaakvol as wat dit keurig voorgesit word. Besoek Harries by Oaklaan 112, langs die historiese Nedbank-gebou of skakel hulle by
Kinders kan behoorlik in die buitelug baljaar in ons kontrei. Vermaak strek van tema-partytjies, trapbootjies, ‘n ongewone boktoring, hindernisbane, perde-partytjies, ‘n swembad-met-glybaan en opwindende mini-treinritte.
Die Stout Goat
Liberty Stalle Kinderpartytjies
Liberty Stalle bied baie prettige kinderpartytjies aan by hulle ten volle toegeruste klubhuis op die terrein. Verskeie pakkette is beskikbaar wat vir elke kind se droompartytjie kan sorg en sakpas uitwerk vir die ouers. Veral die partytjies waar kinders vermaak word met speletjies terwyl hulle op perde ry, is 'n groot treffer. Kinders het geen perdry-ervaring nodig om te kan deelneem nie. Die klubhuis is ook vir ander funksies soos ooievaarsteepartytjies en verjaardagpartytjies beskikbaar. Bel Juanita by
082-417-8137 vir meer inligting of besprekings.
Wou jy nog altyd soos ‘n meester-sjef kook? Of dalk wil jy leer vlieg, skilder, mosaïek of piouter doen? Ons wys jou waar jy klasse kan loop om nuwe tegnieke aan te leer, jou verbeelding te gebruik en jou vlerke te strek.
Creative Art & Décor
Jy kan die fynere ‘kunsies’ van verskillende kunsvorme by Creative Art & Décor in Rayton aanleer. Gereelde klasse in decoupage, mosaïek, piouterwerk en skilderkuns word ondermeer aangebied. Die klasse is bekostigbaar en prettig. Hier kan jy ook alles wat nodig is om uiting te gee aan jou skeppende talente, aankoop. En as jy buitengewone geskenke vir iemand wil koop is dit die ideale plek. Creative Art & Décor, in die Roelf Kruger-sentrum agter Pick & Pay, het ‘n groot verskeidenheid hulpmiddels vir mosaïek, piouter, decoupage, kralewerk, kunsnaaldwerk, teken en skilder en meer. Hier kan jy ook oorspronklike geskenke, speelgoed en al jou skryfbehoeftes kry. Bel Megan Hoekstra by 071-656-5297.
The Red Chef: Kookklasse
Kreatiewe Kunsklasse met Katanya
Wil jy leer hoe om jou eie onbeperkte kreatiewe potensiaal op jou eie manier aan te wend? By Katanya (Jeanette Smith) se kunsklasse leer jy nuwe tegnieke en vaardighede aan wat jy kan gebruik om pragtige kunswerke te skep. Katanya se kunsklasse ontwikkel kreatiewe talent, dit is motiverend, en moedig die verbetering van goeie kunssmaak en estetiese waardering aan. Tekenklasse bestaan uit verskeie praktiese oefeninge om kreatiwiteit te ontwikkel. Daar is individuele aandag en elke les is in die fynste besonderhede uitgewerk vir die maksimum impak. Jy leer al die basiese elemente van hoe om ‘n suksesvolle skildery te skep. Katanya se kunsklasse word in Faerie Glen aangebied, ouderdom 30 en ouer. Bel haar by 083-326-9086 of 012-991-8483.
Superb Flight Training
Werner Nieuwoudt: Kunsklasse
Kleur jou lewe - Waterverfklas
Al ooit begeer om meer van waterverf te leer? Waterverf kleur en inspireer. Daarom, as jy eenmaal probeer kom jy gou agter nou's daar geen keer. Dit vloei en meng self en sal jou telkens verras. Oor alles wat dit self doen is jy verstom . . . verbaas. Die onverwagte daarvan maak jou lewe volkleur. Die kreatiwiteit is opwindend, daarom nooit sleur. Dan is jou lewe skielik pragtig en jy gaan speel-speel leer om dit self bietjie verder te geur en te kleur. Weeklikse klasse of maandelikse werkswinkels. Bel Annetjie: 082-925-4385.
Op ‘n gallop
As daar een ding is wat jy behoorlik in ons kontrei kan doen, is dit om perde beter te leer ken. Ons vertel jou van ‘n perde-aftreeplaas, ‘n perde-gasteplaas, ryskole, stalle, perde-kampe, skoue en pretdae.
Liberty Stalle en Ryskool
By Liberty Stalle word elke perd en ruiter as individu behandel en ruiters van alle ouderdomme en vaardighede is welkom. Ruiters word voorberei vir kompetisies en veral deelname aan Sanesa skoleskoue is gewild. Geen druk word egter op ruiters geplaas om te kompeteer nie. Diegene wat net vir die ontspanning wil ry en hulle perde geniet, is net so welkom. Daar word ook gereeld pretdae soos ontwikkelingskoue, kampe en seminare aangebied. Liberty Ryskool is klein en eksklusief en elke ruiter kry individuele aandag van ervare instrukteurs in klein groepies tot 'n maksimum van vier ruiters. Bel Juanita by 082-417-8137.
Cullen Stalle bied rylesse in klein groepies van nie meer as vyf mense nie, of individuele lesse, vir beginners tot gevorderde ruiters. Alle lesse word gegee deur gekwalifiseerde instrukteurs met ondervinding in ‘n veilige perdry-omgewing en fasiliteite met betroubare skoolperde. Poniekampe, pretdae en skoue word gereeld gehou. Daar is oggendlesse vir vrouens, kwaliteit stalle, voorbereiding en begeleide deelname aan die meeste skoue. Alle toerusting is beskikbaar vir tydelike gebruik. Dit kos R490 ‘n maand vir een 45 minute les per week. Bel Llewellyn Mason by 083-227-8048. Besoek www.cullenstables.co.za. of sluit by Cullen Stalle aan op Facebook. Hulle is net af van Lynnwoodweg-verlenging. GPS 25*48,15'S,28*24,05'E
Feeste en veilings
Hier is ‘n handige gids van feeste waarna met mag en mening uitgesien kan word – van ‘n splinternuwe Antieke en Versamelaarsfees, musiekfeeste en Cullinan se Protea en Tuin Ekspo tot die jaarlikse Plaasfees en Mampoerfees en selfs ‘n weeklikse vendusie.
Die Cullinan Antieke en Versamelaarsfees
Cullinan Protea & Tuin Ekspo
Die Cullinan Protea en Tuin Ekspo word op 21 en 22 Maart te Zonderwaterweg in Cullinan gehou. Dié unieke blommeskou word aangebied om die prag van die ryke verskeidenheid van blomme en plante uit die omgewing uit te stal. Daar sal ook ‘n groot verskeidenheid plante, blomme (veral proteas) en tuinbenodighede te koop aangebied word. Kenners gee advies en lesings oor spesifieke afdelings van tuinmaak. Dit alles in ‘n feestelike atmosfeer met vele te ete en drinke, ‘n vlooimark en kindervermaak. Kyk by www.proteatuinekspo.wix.com/proteatuinekspo vir meer inligting. Meegaande foto is van Japie van Staden, een van die grootste en suksesvolste protea-kwekers in Gauteng.
Die CVO Skool Pretoria se jaarlikse musiekfees is behoorlik iets om na uit te sien. Vanjaar se fees is op 10 Mei vanaf 4.30 nm. Juanita du Plessis, Nicholis Louw en ander kunstenaars gaan optree. Vooruitbesprekings is nodig en die kaartjies kos R100 vir volwassenes, R60 vir hoërskoolleerlinge en R40 vir laerskoolleerlinge. Die CVO Skool Pretoria is op die hoek van Grahamweg (Lynnwoodweg-verlenging) en Arthurweg (Valley) in Zwavelpoort. Kontakpersone: Wilma Oelofse,
083-636-6070 / 083-633-9370.
Die Hoëveld Veteraan Trekker en Enjinklub hou vanjaar se Plaasfees op 6 September by die Willem Prinsloo Landboumuseum op die ou Bronkhorstspruitpad. Dié is ‘n hoogtepunt op die klub se kalender wanneer die saal vol trekkers weer mobiel gemaak word en baal/dors- en ploegdemonstrasies, trekkerspeletjies, perdevertoning en trekkerwaritte gehou word. Kontak Charlie Crawford by
Foto: Richard Stupart
Die jaarlikse Maplotter Gospelfees gaan in November in Cullinan wees. Die inwoners van die kleinhoewes lewer ‘n groot bydrae tot dié dorp se ekonomie en verskeie talente word op die hoewes weggesteek. Met die fees kry maplotters die geleentheid om hulle talente ten toon te stel waar almal dit kan aanskou en op die koop toe iets huis toe te kan neem. Die “Gospel”-deel van die fees se naam, beteken dat religieuse sangers en groepe van hoë standaarde elke jaar by die fees optree. In 2013 is die langste sosatie vir Cullinan gebraai, ses meter lank. Jakkie Oosthuizen is van plan om die rekord weer te verbeter. Bel die voorsitter van die feeskomitee, pastoor Mark Barker, by 072-235-7168.
Gemeenskapsveilings word elke Vrydag 11 vm by Rafters, op die hoek van Garstfonteinweg-verlenging en Blesbokstraat gehou. Dit wat jy wil verkoop moet vanaf 8 vm geregistreer word. Of dit nou antieke ware, huishoudelike items, meubels, boeke, ornamente, voertuie, trekkers, sleepwaens of lewende hawe is, hier sal iets wees wat jou belangstelling prikkel. Residensiële of kommersiële eiendom kan met vooraf reëling ook opgeveil word. Die veilings word deur die InvestorBid Veilinggroep gehou. ‘n Administrasie-fooi van R50 is betaalbaar om dit wat jy wil verkoop, te registreer. Daar is 15% kommissie op los items, 10% op voertuie, sleepwaens en trekkers en 5% op eiendom. Tel:
Tribe One: Dinokeng Musiekfees
Die Tribe One: Dinokeng Musiekfees gaan op 26, 27 en 28 September buite Cullinan gehou word. Dié drie-dae fees word deur Rockstar4000, Sony Music Entertainment Africa en die Tshwane Metroraad gereël. Die fees is die eerste van sy soort in Afrika en is die kontinent se toetrede tot globale musiekfeeste met internasionale kunstenaars. Meer as 80 kunstenaars van verskillende genres gaan op die ‘Thunder Valley’ en ‘Diamond Fields’ verhoë optree en meer as 100 DJ’s gaan die skare by die verskeie ‘Dance Village’ punte vermaak. Volg die feesreëlings by: www.tribeonefestival.com.
Funksies en troues
Jy kan kies tussen ‘n ‘Middeleeuse’ kasteel, ‘n sprokiesagtige woud, outentieke hout kerkbanke en trouklok om jou spesiale dag onvergeetlik te maak. Ons wys jou ook waar om besonderse trou-bykomstighede te huur, stilering vir jou troue te laat doen en hoe om jou droom onthaalplek met die hulp van kenners self te skep.
Is jy op soek na ‘n oorslaapplek nadat jy ‘n troue of funksie bygewoon het? Of dalk wil jy net meer van ons kontrei se plattelandse atmosfeer ervaar. Of jy nou op soek is na ‘n luukse gastehuis of ‘n kampterrein vir ‘n groep mense, hier vertel ons jou waarheen om te gaan.
On The Rocks Verblyf
Formosa B & B
Formosa B & B nooi jou uit om rustig te kom oornag weg van die stad se geluide. Geniet ‘n warm verwelkoming, ‘n skoon en-suite kamer met private ingang. ‘n Ten volle toegeruste selfdien-eenheid is ook beskikbaar. Voor jy vertrek kan ‘n heerlike ontbyt geniet word om jou verbly af te rond. Formosa is sentraal geleë indien jy enige troues of funksies in die Bronberg gebied moet bywoon. Bel vir Ella of Joritha by 083-510-7365 vir tariewe. Besoek www.travelandstayinsa.co.za/formosa. GP koördinate:
S 25 55.506 – E 28 24.733
Die Brandbach kampterrein is ‘n klein stukkie paradys, ideaal vir skoolgroepe, kleinerige kerkgroepe en funksies soos hanepartye of spanbou. Die kampterrein het 40 slaapplekke met matrasse, skoon badkamers, ‘n toegeruste kombuis, pizza oond, lesingsaal, braai-area, swembad en ‘n klein dam geskik vir roei (nie visvang nie). Die kampterrein is op die Brandbach/Onverwacht pad, 16 km buite Cullinan. GPS: S 25.65706 E 28.66348. Kontak Matilda van Aswegen: Tel: 079-346-7065 /
As wildkyk jou passie is, bly jy in die regte kontrei. Jy het die Groot Vyf so te sê op jou voorstoep en kan ‘n verskeidenheid wandelroetes, perdryroetes en 4x4 roetes deur natuurreservate naby aan jou huis aanpak.
Foto: Gerhard Scheepers
Wildspesies in die Rietvlei Natuurreservaat strek van jagluiperds, buffels, elande en renosters tot waterbokke, sebras en swart wildebeeste. Hier kan jy in ’n oornag-hut bly, kampeer of net piekniek hou by die dam met sy groot verskeidenheid watervoëls. Jy kan vir nagritte gaan, op perdryroetes deur die reservaat, op ’n 10 km dagstaproete of ’n 21 km roete waar jy deur natuurbewaarders vergesel word. Visvang word toegelaat op die noordelike en westelike oewer en daar is ‘n seiljagklubhuis op die noord-westelike oewer. Dié reservaat is reeds in 1948 geproklameer en bestaan uit 3 800 ha Bankeveld vanaf die dam oor vlaktes, heuwels, vleie en stroompies. Rietvlei is uit met die Delmas-pad, naby die Nelmapius/R21 kruising. Vir meer inligting of besprekings, skakel 012-358-1810/1/2. Vir visvangpermitte, skakel 012-345-3917. Vir die seiljagklub, skakel 012-345-0621.
Dinokeng Groot Vyf Reservaat
Faerie Glen Natuurreservaat
TJM vir 4x4 avonture
Is jy gereed vir ‘n 4x4 avontuur? Gary Swemmer, die eienaar van TJM Pretoria Oos / Silver Lakes, sal vir TV kykers bekend wees as die bos-motorwerktuigkundige op baie ekspedisies. Kyk hierna om hom in aksie te sien: http://www.youtube.com/watch?v=LxY92MHBovw. Gary is die tegniese direkteur van TJM Afrika en sy winkel is die eerste een van sy soort in Suid-Afrika. By dié avontuur-winkel kan jy nie net enigiets kry vir, of laat doen aan jou 4x4 voertuig nie, jy kry ook waardevolle raad van kenners. Gaan kyk na hulle werkswinkel, voertuiguitstallings, nuwe produkte, yskaste en enige 4x4 toerusting. Hulle is die amptelike Pretoriase verspreidingspunt van Alu-Cab bakkappe en die SA verspreidingspunt van ‘Arctic Trucks’. TJM is oop van 7.30 vm tot 5 nm op weekdae en van 8 vm tot 1 nm op Saterdae. Hulle is op die hoek van Lynnwoodweg en Silver Lakesweg, Hazeldean Winkelsentrum. Skakel
Hou hierdie inligting byderhand as jy versot is op dinge uit toeka se dae. Ons wys waar jy op begeleide toere deur museums kan gaan, kan deelneem aan programme wat op ‘n tipiese ou plaaswerf aangebied word of wat van ‘n historiese stoomtreinrit of rit op ‘n donkiekar?
Zonderwater Italiaanse Krygsgevangenekamp-museum herdenk die Italiaanse krygsgevangenes wat in die Tweede Wêreldoorlog net buite Cullinan aangehou is. Daar is 63 000 Italianers in Abyssinia (vandag, Ethiopië) gevang en aanvanklik in tente en later in barakke by Zonderwater aangehou. Paaie, kerke, sokkerbane en skole is gebou en 200 krygsgevangenes is as onderwysers en opleiers in meganika en houtwerk in diens geneem. Daar was 20 teaters in die kamp met akteurs en regisseurs en selfs die kostuums vir die verhoogproduksies is in die kamp gemaak. Muurskilderye wat deur dié Italianers geverf is, kan vandag nog teen die Cullinan ‘Rec’-klub se mure gesien word. Om die begraafplaas en museum te besoek, skakel 012-667-3279.
Friends of the Rail is ’n erfenisbewaringsvereniging wat ou stoomtreine restoureer en toeriste op daguitstappies na Rayton en Cullinan neem. Die stoomtrein-roete begin by die depot in Hercules. Jy kan op een van die geskeduleerde toere gaan, ‘n private trok, wat wissel in grootte vir tien tot 70 mense, vir jou geselskap huur of sommer die hele trein vir ‘n verjaardag, troue, fotosessie of werksfunksie huur. Bring jou eie verversings of vra Friends of the Rail om etes te bedien. Vir besprekings en ’n skedule van uitstappies en aktiwiteite, besoek www.friendsoftherail.com. Stuur ‘n
Willem Prinsloo Landboumuseum
Vir ‘n regte, outydse plaaskuier, besoek die Willem Prinsloo Landboumuseum, ’n kombinasie van ’n opelugmuseum met ’n egte plaasatmosfeer en kultuurtradisies, ou opstalle, en permanente uitstallings soos koetse en veteraan landbou-implemente. Spesiale programme word vir groepe aangebied soos die maak van roosterkoek, broodbak in ’n buite-oond, mampoerstook, kleilatgooi, die maak van klei-osse, koeimelk, sweepklap en verepluk. Toegang is R15 per volwassene en R10 per kind. Die museum, op die plaas Kaalfontein op die ou Bronkhorstspruitpad, is oop van 8 vm tot 4 nm in die week en van 9 vm tot 4 nm oor naweke. Die Lapakraal op die plaas bied selfsorg verblyf met 80 beddens. Skakel
McHardy Huis Museum
McHardy Huis Museum is die eerste huis wat in Cullinan gebou is. Dié huis is in 1903 vir die Premiermyn se eerste bestuurder, William McHardy, gebou en met sy dood in 1913 het die myn sy vrou en sewe kinders die reg gegee om lewenslank daar te bly. Die laaste McHardy suster is eers in 1984 oorlede. So het dit gebeur dat ‘n McHardy die huis vir 81 jaar lank bewoon het en die museum vandag kan spog met die gesin se oorspronklike meubels, ornamente, kombuisware en foto’s. Die myn het die huis in 1988 as museum verklaar. Die museum is elke dag, behalwe Dinsdag, vanaf 10:30 vm tot 3 nm oop. Bel die toergids Werner Schellack by 073-946-8569.
Die swart Afrikaners van Onverwacht woon al langer as ’n honderd jaar op grond wat Paul Kruger aan hulle toegestaan het en wys graag vir toeriste hoe hulle bak en brou. Onverwacht is ’n geskiedkundige nedersetting van afstammelinge van bevryde Maleise slawe wat deel van die Malan nátrek gevorm het. Jy kan ‘n kultuurhistoriese toer deur die nedersetting, 10 km noord-oos van Cullinan, doen. Die Sondag skop af met ’n kerkdiens by Onverwacht se Verenigde Gereformeerde Kerk, waarna jy met ‘n donkiekar kan rondry, by die inwoners aan huis gaan teedrink of ‘n tradisionele middagete eet en selfs die begraafplaas waar dié dorp se voorsate lê, kan besoek. Bel vir Patricia Machobane by 076-756-9518.
Vat dit saam
Wat is ‘n naweek nou sonder ‘n braai of ‘n piekniek? As jy op soek is na spitbraaiers te huur, na die beste braaivleis, biltong, liplekker piekniekkos of ‘n vinnige smulding in die hand, is hierdie jou afdeling.
PJ’s Vetkoek & Take Aways
Wat is ‘n avontuur nou sonder ‘n eetding byderhand? By PJ’s Vetkoek en Take Aways kry jy ‘n reeks vetkoeke met verbeeldingryke name soos die Biker’s Enduro (biltong en warm rissie), Biker’s Scooter
(100 g met maalvleis) en Biker’s Vetkoek (200 g met maalvleis). Dan is daar ook ‘n wye reeks rugby vetkoeke, van die Shark, Cheetah, Blou Bul en Lion, wat elk ‘n ‘patty’ op het met keuses tussen blaarslaai, tamatie, uie, kaas en spek. Die Stormer vetkoek het vis op en daar is ook ‘n hoenderverrassing, ‘n vetkoek ‘hot dog’, pap-en-wors en pap-en-bredie. PJ’s is by Lynnwoodweg-verlenging se T-aansluiting met die Bapsfontein/Bronkhorstspruitpad, Kameelzynkraal. Bel Lydia Nel by 071-656-9900 of Piet Nel by 072-336-6047.
Bronberg Vleismark se boerewors is bykans legendaries en word wyd aangekoop vir daardie spesiale braai-onthaal. Wilhelm en Petro Bezuidenhout is ervare plattelandse slagters wat gereed staan om al jou onthaalvleis na jou smaak en voorkeur vir jou voor te berei. Droëwors, biltong en vleishappies is ook altyd beskikbaar. Die Bronberg Vleismark is by die Zwavelpoort-sentrum in Lynnwoodweg-verlenging, oorkant die Boschkop-afdraai. Bel hulle by 072-020-0026.
Rayton Biltong & Braai
Die kranige slagters van Rayton Biltong en Braai berei jou lam, vark, beessnit of -kwart of wildsbok voor, gereed om oor die kole gedraai te word. Jy kan ‘n groot en gerieflike spitbraaier – gas of houtskool – by dié moderne slaghuis teen R500 huur vir jou braaifunksie. As jy wil, voorsien hulle ook ‘n vaardige braaier teen ‘n ietsie ekstra. Biltong, droëwors, tuisgemaakte kouevleise en verwerkte vleishappies word ook vir jou onthaal voorsien. Vir die jagter bied hulle professionele verwerking van karkasse. Hulle is agter Rayton se Pick ‘n Pay, oorkant Supa Quick. Bel hulle by 072-567-1435.
Wil jy jou soektog na besondere dinge vir die tuin in ‘n naweek-uitstappie omtower? Ons wys jou waar jy jou agterplaas in ‘n lushof kan omskep, bome kan borg in ‘n stedelike vergroeningsprojek, by ‘n inry kwekery kan gaan kuier en waar jy selfs kan funksies hou.
As jy deesdae die ou Living Gardens-perseel besoek, is jy in vir ‘n aangename verrassing. Hier kry jy nou die Countryside Groothandelkwekery waar jy plante teen billike pryse kan aankoop, maar ook Woes Mooi en Woes Lekker waar jy funksies in ‘n ontspanne plattelandse atmosfeer kan hou. Living Gardens doen nou slegs landskapontwerp. Woes Mooi verkoop ongewone binnenshuise versieringsprodukte soos ou advertensieborde, tafeldoeke en asblikke met ‘vintage’ afdrukke. Woes Lekker is die plek wat jy teen R3 800 kan verhuur om die funksie van jou drome te hou. Dié ondernemings is almal in Zwavelpoort, Lynnwoodweg-verlenging, tussen die Paul Jungnickelhuis en Eastridge Building & Supply Centre. Tel: 076-938-5855 / 072-902-7815. E-pos:
Newlands Garden Centre
Besoek Blyfontein Kwekery en kyk hoe ervare kwekers ‘n groot verskeidenheid inheemse bome en struike kweek, versorg en gereed kry vir jou, om dit teen die billikste pryse denkbaar aan te koop. Kom deel gerus in hulle kundigheid en geesdrif. Blyfontein is die enigste INRY-kwekery in die ooste waar elke boom en plant self met kundigheid en sorg gekweek word. ‘n Groot verskeidenheid inheemse bome en struike van verskillende groottes, proteas, broodbome en uitheemse plante vir die kouer streke is altyd beskikbaar. Blyfontein is uit op Lynnwoodweg-verlenging, 8 km verby Hans Strijdomrylaan oorkant die Swaeltjie-afdraai. Bel Pine en Anna Papenfus by
083-600-1909 of 082-600-7776. Besoek www.blyfontein.co.za.
Jou hulp is nodig
Ons wys jou waar vrywilligers se hulp nodig is by dierereddingsentrums, uitreikaksies, tehuise en welsynsorganisasies in ons kontrei. Net ‘n paar ure van jou tyd kan ‘n reuse verskil aan dié wesens se lewens maak.
Qumi Huis is nie ’n inrigting nie, maar huise waar die intellektueel gestremde soos ’n normale mens kan woon en funksioneer. Dié gemeenskapsprojek bied dagsorg en inwoning vir gestremdes by huise in Rayton sowel as op ‘n plaas net buite die dorp. Dagsorg is in die Hervormde kerksaal. Dié Inwoners is self vir die bedryf van die huis verantwoordelik met die hulp van toesighoudende personeel. Hulle neem daagliks aan werkswinkels deel, waar hulle vaardighede aanleer. Skakel 012-734-5242 of
Wet Nose Dierereddingsentrum
Besoek Kungwini Welsynsorganisasie se beskermende werkswinkel vir volwasse persone met gestremdheid en jy sal verbaas wees oor die kreatiwiteit en oorspronklike produkte. Hulle is uit met Lynnwoodweg-verlenging, ongeveer 4,5 km vanaf Hans Strijdomrylaan, ná Hazeldean winkelsentrum in Zwavelpoort. Ondersteun dié organisasie se winkel op weeksdae van 9 vm tot 3 nm en koop hulle handgemaakte produkte. Hulle hergebruik alle ou materiaal en restoureer uitgooi-meubels. Bel Elize by 012-940-0221 of besoek hulle webblad by www.kwo.org.za.
NG Tygerpoort Gemeente
Tygerpoort Gemeente is op verskeie maniere by die gemeenskap in die ooste van Pretoria betrokke. Volwassenes raak vaardig met die herstel en maak van klere by die Zip en Stik Naaldwerkklasse. Siyafunda Lees- en Skryfskool leer volwasse persone om te lees en te skryf en daar is ook die Caritas Sentrum wat emosionele ondersteuning bied, ‘n Bybelskool, Wilgers Hospitaalbediening en uitreike na Letabong Kleuterskool. Dié gemeente is ook by Boschkop Primary, Paul Jungnickelhuis en Kungwini Welsynorganisasie betrokke. Tiertjie Kleuter-en Naskool lewer ‘n bekostigbare diens aan die gemeenskap. Tygerpoort Kunsskool bied professionele onderrig in verskeie vorme van musiek, dans, drama en skeppende kuns. Skakel 012-809-0107.